《宗博宫讲何丈以诸贤所赋清赋堂诗轴示教借和》
宋代·程公许

避影恶木阴，忍渴贪泉水。
君看象渡河，步步须徹底。
士当秉特操，盛行贵知止。
佳境著蔗根，甘或起瓜蒂。
上尊锡方进，万事咨伯始。
孰能超然观，贯之以一理。
瓢饮有余乐，我自味无味。
忆登君子堂，积雪几没趾。
双鹤舞前除，穟烟萦素几。
叠石肖嶮崿，俯槛鉴清泚。
旌招还此来，归梦曷能已。
红尘交辔语，新律吐琼蕊。
千载友元亮，顾示忍违世。
将坛建鼓旗，许我陪末至。
政恐如浊泾，难以汩清渭。
俗氛日轇轕，菉蒋乱荪芷。
为君歌停云。倦翮思决起。
念归怅无家，素食心所耻。
安得三间茅，吒身安稳地。
一编岫云吟，枯肠或能拟。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。